થોડાં વર્ષ પૂર્વે ડૉ. બળવંત જાની દ્વારા રાજકોટમાં ‘ડાયસ્પોરા સાહિત્ય’ અંગે પરિસંવાદ હતો. તેમાં વિપુલ કલ્યાણીને પ્રથમ વાર જોયા, મળવાનું બન્યું હતું. ભોજનવિરામમાં સંવાદ પણ થયેલો. ઊંચા, સપ્રમાણ પાતળું શરીર, શરીર પર કાયમ ખાદી. કોઈ આર્ટ ફિલ્મના અભિનેતા જેવા લાગે. અલબત્ત ‘અભિનય’નો છાંટો એમનામાં નથી. પૂરા માર્ગદર્શક. સચ્ચાઈ (ગાંધીવિચાર) એમના વ્યક્તિત્વની ધરી. સારપ અને સારપમાં તેમની શ્રદ્ધા, અરાજકતા અને અસત્ય પ્રત્યે આક્રોશ, મૂલ્યો માટેની મથામણ, સાદગીનો વૈભવ, ખાદીની ખુમારી અને સંઘર્ષ સાથે સમસંવેદના એમના વ્યક્તિત્વનાં પાસાં. કોઈનાથી અંજાયા વિના અને કોઈને આંજ્યા વિના સત્યનિષ્ઠ બાબતના તરફદાર રહીને બોલે-લખે.